CELEX: 32010D0230
Language: el
Date: 2010-04-23 00:00:00
Title: 2010/230/: Απόφαση της Επιτροπής, της 23ης Απριλίου 2010 , σχετικά με χρηματοδότηση του προγράμματος εργασίας του 2010 για την κατάρτιση στον τομέα της ασφάλειας τροφίμων και ζωοτροφών, της υγείας των ζώων και της καλής διαβίωσης των ζώων στο πλαίσιο του προγράμματος καλύτερης κατάρτισης για ασφαλέστερα τρόφιμα

24.4.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 104/60
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 23ης Απριλίου 2010
   σχετικά με χρηματοδότηση του προγράμματος εργασίας του 2010 για την κατάρτιση στον τομέα της ασφάλειας τροφίμων και ζωοτροφών, της υγείας των ζώων και της καλής διαβίωσης των ζώων στο πλαίσιο του προγράμματος καλύτερης κατάρτισης για ασφαλέστερα τρόφιμα
   (2010/230/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο στο προϋπολογισμό των Ευρωπαϊκών Κοινοτήτων (1) (στο εξής «ο δημοσιονομικός κανονισμός»), και ιδίως το άρθρο 75,
   τον κανονισμό (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου, για τη θέσπιση του δημοσιονομικού κανονισμού που εφαρμόζεται στο γευικό προϋπολογισμό των Ευρωπαϊκών Κοινοτήτων (2) (στο εξής «οι κανόνες εφαρμογής»), και ιδίως το άρθρο 90,
   τον κανονισμό (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (3), και ιδίως το άρθρο 12 παράγραφος 3,
   τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επίσημων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (4), και ιδίως το άρθρο 66 παράγραφος 1 στοιχεία β) και γ),
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 882/2004 θεσπίζει γενικούς κανόνες σχετικά με τη διεξαγωγή επίσημων ελέγχων ώστε να εξακριβώνεται η συμμόρφωση προς τους κανόνες που έχουν ως στόχο, ιδίως, την πρόληψη, την εξάλειψη ή τη μείωση σε αποδεκτό επίπεδο των κινδύνων για τον άνθρωπο και τα ζώα και τη διασφάλιση θεμιτών πρακτικών κατά το εμπόριο ζωοτροφών και τροφίμων και την προστασία των συμφερόντων των καταναλωτών. Το άρθρο 51 του εν λόγω κανονισμού ορίζει ότι η Επιτροπή μπορεί να οργανώνει μαθήματα κατάρτισης για το προσωπικό των αρμόδιων αρχών των κρατών μελών που είναι υπεύθυνες για τη διενέργεια των επίσημων ελέγχων που αναφέρονται στον εν λόγω κανονισμό, στα οποία μπορούν να συμμετέχουν άτομα από τρίτες χώρες, ιδίως δε από αναπτυσσόμενες χώρες. Οι εν λόγω σειρές μαθημάτων είναι δυνατό να περιλαμβάνουν κατάρτιση για τη νομοθεσία της Ένωσης σχετικά με τις ζωοτροφές και τα τρόφιμα, καθώς και τους κανόνες για την υγεία και την καλή διαβίωση των ζώων.
            
         
               (2)
            
            
               Το πρόγραμμα καλύτερης κατάρτισης για ασφαλέστερα τρόφιμα θεσπίστηκε από την Επιτροπή προκειμένου να επιτευχθούν οι στόχοι που καθορίζονται στον κανονισμό (ΕΚ) αριθ. 882/2004. Η ανακοίνωση της Επιτροπής COM(2006) 519 (5) τελικό εξετάζει επιλογές για τη μελλοντική οργάνωση της κατάρτισης.
            
         
               (3)
            
            
               Το πρόγραμμα εργασίας του 2010 για την εφαρμογή του προγράμματος καλύτερης κατάρτισης για ασφαλέστερα τρόφιμα πρέπει επομένως να εγκριθεί.
            
         
               (4)
            
            
               Η απόφαση 2004/858/ΕΚ της Επιτροπής, της 15ης Δεκεμβρίου 2004, για την ίδρυση εκτελεστικού οργανισμού υπό την ονομασία «Εκτελεστικός Οργανισμός για το Πρόγραμμα Δημόσιας Υγείας» με σκοπό τη διαχείριση της κοινοτικής δράσης στον τομέα της δημόσιας υγείας — κατ’ εφαρμογή του κανονισμού αριθ. 58/2003 του Συμβουλίου (6) θέσπισε τον Εκτελεστικό Οργανισμό για την Υγεία και τους Καταναλωτές («ο Οργανισμός»).
            
         
               (5)
            
            
               Επιπλέον, με την απόφαση Ε(2008) 4943 της Επιτροπής, της 9ης Σεπτεμβρίου 2008, ανατέθηκαν στον Οργανισμό ορισμένα καθήκοντα διαχείρισης και υλοποίησης του προγράμματος σχετικά με τα μέτρα κατάρτισης σε θέματα ασφάλειας τροφίμων που εκτελούνται σύμφωνα με τον κανονισμό (ΕΚ) αριθ. 882/2004. Μια επιχορήγηση λειτουργίας θα πρέπει επομένως να χορηγηθεί στον Οργανισμό για το 2010 με σκοπό τη χρηματοδότηση δραστηριοτήτων σχετικών με το πρόγραμμα καλύτερης κατάρτισης για ασφαλέστερα τρόφιμα.
            
         
               (6)
            
            
               Δεδομένου ότι το πρόγραμμα εργασίας για το 2010 αποτελεί ένα επαρκώς λεπτομερές πλαίσιο, η παρούσα απόφαση αποτελεί απόφαση χρηματοδότησης κατά την έννοια του άρθρου 90 των κανόνων εφαρμογής.
            
         
               (7)
            
            
               Για την εφαρμογή της παρούσας απόφασης, είναι σκόπιμο να δοθεί ο ορισμός του όρου «ουσιώδης τροποποίηση» κατά την έννοια του άρθρου 90 παράγραφος 4 των κανόνων εφαρμογής.
            
         
               (8)
            
            
               Σύμφωνα με το άρθρο 83 του κανονισμού (ΕΚ, Ευρατόμ) αριθ. 1605/2002, οι πράξεις εκκαθάρισης, εντολής πληρωμής και πληρωμής πρέπει να εκτελούνται εντός προθεσμίας, η οποία θα καθορισθεί στους κανόνες εφαρμογής. Οι εν λόγω κανόνες θα πρέπει επίσης να διευκρινίζουν τους όρους υπό τους οποίους οι πιστωτές που πληρώθηκαν με καθυστέρηση δικαιούνται τόκους υπερημερίας εις βάρος της γραμμής στην οποία είχε εγγραφεί η δαπάνη ως προς το κεφάλαιο.
            
         
               (9)
            
            
               Η παρούσα απόφαση πρέπει επομένως να παρέχει κανόνες για την πληρωμή τόκων υπερημερίας που οφείλονται σε καθυστερημένες πληρωμές σχετικά με τις πράξεις που περιλαμβάνονται στο πρόγραμμα εργασίας του 2010,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το πρόγραμμα εργασίας για την εφαρμογή, κατά το 2010, του προγράμματος καλύτερης κατάρτισης για ασφαλέστερα τρόφιμα όπως καθορίζεται στο παράρτημα εγκρίνεται. Αποτελεί απόφαση χρηματοδότησης κατά την έννοια του άρθρου 75 του δημοσιονομικού κανονισμού.
   Άρθρο 2
   1.   Το συνολικό ποσό της οικονομικής συμβολής της Επιτροπής για την εφαρμογή του προγράμματος εργασίας είναι 15 370 000 EUR, που θα χρηματοδοτηθεί από τις ακόλουθες γραμμές προϋπολογισμού του γενικού προϋπολογισμού της Ευρωπαϊκής Ένωσης για το 2010:
   
               α)
            
            
               :
            
            
               γραμμή προϋπολογισμού αριθ. 17 04 07 01
            
            
               :
            
            
               14 000 000 EUR
            
         
               β)
            
            
               :
            
            
               γραμμή προϋπολογισμού αριθ. 17 01 04 05
            
            
               :
            
            
               260 000 EUR
            
         
               γ)
            
            
               :
            
            
               γραμμή προϋπολογισμού αριθ. 17 01 04 31
            
            
               :
            
            
               1 110 000 EUR
            
         2.   Το ποσό που προβλέπεται στην παράγραφο 1 στοιχείο γ) θα καταβληθεί στον Εκτελεστικό Οργανισμό για την Υγεία και τους Καταναλωτές και θα αποτελέσει επιχορήγηση λειτουργίας.
   3.   Ο τόκος υπερημερίας που οφείλεται για καθυστερημένες πληρωμές δύναται επίσης να πληρωθεί από τις ίδιες γραμμές προϋπολογισμού, σύμφωνα με το άρθρο 83 του κανονισμού (ΕΚ, Ευρατόμ) αριθ. 1605/2002.
   Άρθρο 3
   Τυχόν αλλαγές στις επιχορηγήσεις συγκεκριμένων δράσεων που καλύπτονται από το πρόγραμμα εργασίας, το άθροισμα των οποίων δεν υπερβαίνει το 20 % της μέγιστης χρηματοδοτικής συνεισφοράς που προβλέπεται στο άρθρο 2 στοιχείο 1), δεν θεωρούνται ουσιώδεις κατά την έννοια του άρθρου 90 παράγραφος 4 του κανονισμού (ΕΚ, Ευρατόμ) αριθ. 2342/2002, υπό την προϋπόθεση ότι δεν επηρεάζουν αισθητά τον χαρακτήρα και το αντικείμενο του προγράμματος εργασίας.
   Ο εντελλόμενος την πληρωμή υπάλληλος δύναται να υιοθετήσει τις εν λόγω αλλαγές σύμφωνα με τις αρχές της υγιούς οικονομικής διαχείρισης και της αναλογικότητας.
   
      Βρυξέλλες, 23 Απριλίου 2010.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 248 της 16.9.2002, σ. 1.
   
      (2)  ΕΕ L 357 της 31.12.2002, σ. 1.
   
      (3)  ΕΕ L 11 της 16.1.2003, σ. 1.
   
      (4)  ΕΕ L 165 της 30.4.2004, σ. 1.
   
      (5)  SEC(2006) 1163 και SEC(2006) 1164 της 20.9.2006.
   
      (6)  ΕΕ L 369 της 16.12.2004, σ. 73.
   
      ΠΑΡΑΡΤΗΜΑ
      
         Πρόγραμμα εργασίας 2010 για την κατάρτιση στον τομέα της ασφάλειας τροφίμων και ζωοτροφών, της υγείας των ζώων και της καλής διαβίωσης των ζώων στο πλαίσιο του προγράμματος καλύτερης κατάρτισης για ασφαλέστερα τρόφιμα
      
      1.1.   Εισαγωγή
      
      Το παρόν πρόγραμμα εργασίας περιέχει τρία μέτρα εφαρμογής για το 2010. Σύμφωνα με τους στόχους που ορίζονται στον κανονισμό (ΕΚ) αριθ. 882/2004, η κατανομή των δημοσιονομικών πόρων και οι κύριες ενέργειες έχουν ως εξής:
      
                  
                              1.2.
                           
                           
                              Προμήθειες (στο πλαίσιο άμεσης κεντρικής διαχείρισης):
                           
                        
            
                  
                              1.2.1.
                           
                           
                              Κατάρτιση: Εξωτερικές συμβάσεις για την εκτέλεση του προγράμματος κατάρτισης
                           
                        
               
                  14 000 000 EUR
               
            
                  
                              1.2.2.
                           
                           
                              Κατάρτιση: Ετήσια έκθεση, εξοπλισμός και μέσα ΤΠ, διαφημιστικό υλικό, ενημερωτική και επικοινωνιακή υποστήριξη
                           
                        
               
                  260 000 EUR
               
            
                  
                              1.3.
                           
                           
                              Άλλες ενέργειες: Επιχορήγηση λειτουργίας για τον Εκτελεστικό Οργανισμό για την Υγεία και τους Καταναλωτές
                           
                        
               
                  1 110 000 EUR
               
            
                  ΣΥΝΟΛΟ
               
               
                  15 370 000 EUR
               
            1.2.   Προμήθειες
      
      Το συνολικό ύψος των πιστώσεων που έχουν διατεθεί από τον προϋπολογισμό για τις συμβάσεις προμηθειών για το 2010 ανέρχεται σε 14 000 000 EUR.
      1.2.1.   Κατάρτιση: Εξωτερικές συμβάσεις για την εκτέλεση του προγράμματος κατάρτισης
      
      ΝΟΜΙΚΗ ΒΑΣΗ
      Κανονισμός (ΕΚ) αριθ. 882/2004, άρθρο 51 και άρθρο 66 παράγραφος 1 στοιχείο β)
      ΓΡΑΜΜΗ ΠΡΟΫΠΟΛΟΓΙΣΜΟΥ
      Γραμμή προϋπολογισμού: 17 04 07 01
      ΕΝΔΕΙΚΤΙΚΟΣ ΑΡΙΘΜΟΣ ΚΑΙ ΕΙΔΟΣ ΠΡΟΒΛΕΠΟΜΕΝΩΝ ΣΥΜΒΑΣΕΩΝ
      Για καθένα από τα τεχνικά ζητήματα που αναφέρονται κατωτέρω θα υπογραφούν μία ή περισσότερες συμβάσεις παροχής υπηρεσιών. Υπολογίζεται ότι θα υπογραφούν περίπου 17 συμβάσεις παροχής υπηρεσιών. Οι εξωτερικοί ανάδοχοι συμμετέχουν κυρίως στις οργανωτικές και υλικοτεχνικές πτυχές των δραστηριοτήτων κατάρτισης.
      ΑΝΤΙΚΕΙΜΕΝΟ ΤΩΝ ΠΡΟΒΛΕΠΟΜΕΝΩΝ ΣΥΜΒΑΣΕΩΝ (ΕΙ ΔΥΝΑΤΌΝ)
      Για το 2010, οι ενέργειες κατάρτισης θα αφορούν τα ακόλουθα θέματα:
      
                  —
               
               
                  κτηνιατρικοί έλεγχοι και έλεγχοι ασφάλειας τροφίμων και ζωοτροφών σε συνοριακούς σταθμούς ελέγχου (αεροδρόμια, λιμένες και οδικό/σιδηροδρομικό δίκτυο),
               
            
                  —
               
               
                  ζωονόσοι και μικροβιολογικά κριτήρια σε ζωοτροφές,
               
            
                  —
               
               
                  καλή διαβίωση των ζώων,
               
            
                  —
               
               
                  φυτοπροστατευτικά προϊόντα,
               
            
                  —
               
               
                  νομοθεσία περί ζωοτροφών: εστίαση στους κανόνες υγιεινής για τις ζωοτροφές,
               
            
                  —
               
               
                  πρόληψη, καταπολέμηση και εκρίζωση των μεταδοτικών σπογγωδών εγκεφαλοπαθειών,
               
            
                  —
               
               
                  έλεγχοι σε προϊόντα μη ζωικής προέλευσης κατά την εισαγωγή,
               
            
                  —
               
               
                  συστήματα ποιότητας ΕΕ (βιολογική καλλιέργεια και γεωγραφικές ενδείξεις προέλευσης),
               
            
                  —
               
               
                  εσωτερικός έλεγχος των επίσημων συστημάτων ελέγχου,
               
            
                  —
               
               
                  υποστήριξη για ελέγχους της Ένωσης σε κράτη μέλη και τρίτες χώρες,
               
            
                  —
               
               
                  RASFF/TRACES σε τρίτες χώρες,
               
            
                  —
               
               
                  ανάλυση των ΓΤΟ,
               
            
                  —
               
               
                  κανόνες της ΕΕ για τα τρόφιμα και απαιτήσεις για την εισαγωγή τροφίμων,
               
            
                  —
               
               
                  διάγνωση και έλεγχος της υψηλής παθογονικότητας γρίπης των πτηνών και άλλων ζωικών ασθενειών,
               
            
                  —
               
               
                  άλλα ζητήματα υγείας και καλής διαβίωσης των ζώων, ασφάλειας ζωοτροφών και τροφίμων, συνεργασία με άλλους διεθνείς οργανισμούς αναφορικά με την κατάρτιση και μελέτες για την ασφάλεια τροφίμων, διασκέψεις και αξιολογήσεις.
               
            ΥΛΟΠΟΙΗΣΗ
      13 320 000 EUR [χρηματοδότηση των μέτρων ασφάλειας τροφίμων στο πλαίσιο του κανονισμού (ΕΚ) αριθ. 882/2004] θα αποτελέσουν αντικείμενο διαχείρισης και υλοποίησης από τον Εκτελεστικό Οργανισμό για την Υγεία και τους Καταναλωτές [απόφαση 2008/544/ΕΚ της Επιτροπής (1)]. Τα υπόλοιπα 680 000 EUR θα χρησιμοποιηθούν από την Επιτροπή για να καλύψουν το πρόγραμμα για ΓΤΟ και μελέτες, διασκέψεις και αξιολογήσεις.
      ΕΝΔΕΙΚΤΙΚΟ ΧΡΟΝΟΔΙΑΓΡΑΜΜΑ ΓΙΑ ΤΗΝ ΕΝΑΡΞΗ ΤΗΣ ΔΙΑΔΙΚΑΣΙΑΣ ΑΝΑΘΕΣΗΣ ΣΥΜΒΑΣΕΩΝ ΠΡΟΜΗΘΕΙΩΝ
      Περίπου μεταξύ Απριλίου και Ιουνίου προκειμένου οι συμβάσεις να έχουν υπογραφεί κατά τη διάρκεια του 2010.
      ΕΝΔΕΙΚΤΙΚΟ ΠΟΣΟ ΤΗΣ ΠΡΟΣΚΛΗΣΗΣ ΓΙΑ ΥΠΟΒΟΛΗ ΠΡΟΣΦΟΡΩΝ
      14 000 000 EUR.
      1.2.2.   Κατάρτιση: Ετήσια έκθεση, εξοπλισμός και μέσα ΤΠ, διαφημιστικό υλικό, ενημερωτική και επικοινωνιακή υποστήριξη
      
      ΝΟΜΙΚΗ ΒΑΣΗ
      Κανονισμός (ΕΚ) αριθ. 882/2004, άρθρο 66 παράγραφος 1 στοιχείο γ)
      ΓΡΑΜΜΗ ΠΡΟΫΠΟΛΟΓΙΣΜΟΥ
      Γραμμή προϋπολογισμού: 17 01 04 05
      ΕΝΔΕΙΚΤΙΚΟΣ ΑΡΙΘΜΟΣ ΚΑΙ ΕΙΔΟΣ ΠΡΟΒΛΕΠΟΜΕΝΩΝ ΣΥΜΒΑΣΕΩΝ
      Υπολογίζεται ότι θα υπογραφούν περίπου τρεις συμβάσεις παροχής υπηρεσιών.
      ΑΝΤΙΚΕΙΜΕΝΟ ΤΩΝ ΠΡΟΒΛΕΠΟΜΕΝΩΝ ΣΥΜΒΑΣΕΩΝ (ΕΙ ΔΥΝΑΤΟΝ)
      Οι ενέργειες που θα χρηματοδοτηθούν σύμφωνα με τον παρόντα προϋπολογισμό στοχεύουν στη διευθέτηση των επιμορφωτικών προγραμμάτων, στον εξοπλισμό και τα μέσα ΤΠ και ηλεκτρονικής μάθησης καθώς επίσης και στο διαφημιστικό υλικό και την ενημερωτική και επικοινωνιακή υποστήριξη.
      ΥΛΟΠΟΙΗΣΗ
      Η παρούσα ενέργεια θα εφαρμοστεί απευθείας από τη ΓΔ SANCO.
      ΕΝΔΕΙΚΤΙΚΟ ΧΡΟΝΟΔΙΑΓΡΑΜΜΑ ΓΙΑ ΤΗΝ ΕΝΑΡΞΗ ΤΗΣ ΔΙΑΔΙΚΑΣΙΑΣ ΑΝΑΘΕΣΗΣ ΠΡΟΜΗΘΕΙΩΝ
      Περίπου μεταξύ Απριλίου και Σεπτεμβρίου.
      ΕΝΔΕΙΚΤΙΚΟ ΠΟΣΟ ΤΗΣ ΠΡΟΣΚΛΗΣΗΣ ΥΠΟΒΟΛΗΣ ΠΡΟΣΦΟΡΩΝ
      260 000 EUR
      1.3.   Άλλες ενέργειες: επιχορήγηση λειτουργίας για τον Εκτελεστικό Οργανισμό για την Υγεία και τους Καταναλωτές
      
      ΝΟΜΙΚΗ ΒΑΣΗ
      Κανονισμός (ΕΚ) αριθ. 58/2003, ειδικότερα άρθρο 12 παράγραφος 3
      ΓΡΑΜΜΗ ΠΡΟΫΠΟΛΟΓΙΣΜΟΥ
      Γραμμή προϋπολογισμού 17 01 04 31
      ΠΟΣΟ
      1 110 000 EUR
      ΠΕΡΙΓΡΑΦΗ ΚΑΙ ΣΤΟΧΟΣ ΤΟΥ ΕΚΤΕΛΕΣΤΙΚΟΥ ΜΕΤΡΟΥ
      Ο παρών προϋπολογισμός χρηματοδοτεί την επιχορήγηση λειτουργίας του οργανισμού για το 2010 σχετικά με τα προγράμματα του κεφαλαίου 2 των δημοσιονομικών προοπτικών. Η γραμμή προϋπολογισμού 17 01 04 31 χρηματοδοτεί την επιχορήγηση λειτουργίας για το 2010 του οργανισμού σχετικά με το μέρος που αφορά το πρόγραμμα καλύτερης κατάρτισης για ασφαλέστερα τρόφιμα. Σύμφωνα με το άρθρο 12 παράγραφος 3 του κανονισμού (ΕΚ) αριθ. 58/2003 του Συμβουλίου, η επιχορήγηση λειτουργίας προέρχεται από τη χρηματοδοτική επιχορήγηση για τα προγράμματα της Ένωσης τα οποία διαχειρίζεται ο οργανισμός. Στον προϋπολογισμό του 2010 δημιουργήθηκαν δύο ξεχωριστές γραμμές του προϋπολογισμού για την επιχορήγηση που θα καταβληθεί στον οργανισμό, μία για τα προγράμματα του κεφαλαίου 2 και μια άλλη για τα προγράμματα του κεφαλαίου 3β των δημοσιονομικών προοπτικών.
      
         (1)  ΕΕ L 173 της 3.7.2008, σ. 27.